Nóg 'n DA-lid loop oor na ActionSA | Maroela Media
Michael Shackleton. (Foto: Facebook)
Die DA het nóg een van sy lede aan sy politieke mededinger, ActionSA, verloor. Dit is nou al die hoeveelste politikus wat na hierdie party toe oorgeskuif het.
ActionSA het Donderdag aangekondig dat Michael Shackleton, die DA se streeksvoorsitter van Gauteng-Noord, bedank het en dat hy eersdaags by ActionSA sal aansluit. Die party skimp boonop dat aankondigings oor nóg aanstellings van grootkoppe in die politieke spektrum binnekort sal volg.
"Michael se redes om die DA te verlaat is nie veel anders as dié van die ander lede wat die DA verlaat het of diegene wat nog probeer om die DA te verlaat nie," sê Herman Mashaba, president van ActionSA.
"Dit sluit in die agteruitgang van die DA as 'n inklusiewe tuiste vir alle Suid-Afrikaners en die party se terugtrede as 'n verkiesingsalternatief vir die ANC."
Shackleton, wat reeds op die ouderdom van 34 jaar tot die rang van ondervoorsitter van die Tshwane-streek gevorder het, het voorheen as 'n lid van die Nasionale Vergadering, 'n lid van die Gautengse provinsiale wetgewer en as 'n lid van die Tshwane stadsraad gedien.
Hy is 'n inwoner van wyk 96 in Tshwane en meen dat die hantering van hierdie gebied juis een van die redes is waarom hy nie sy politieke toekoms saam met die DA kan sien nie.
"Een van die redes waarom ek bedank het, is oor hoe die DA ons gemeenskap sedert 2016 en nou in hierdie tussenverkiesing behandel het. Hoe kan jy immers deel wees van 'n party wat jou eie gemeenskap so verkeerd hanteer," sê hy.
Volgens Shackleton het hy onder andere gesien hoe die DA niks daaraan gedoen het om 'n vorige wyksraadslid, Hannes Coetzee, se oproepe om korrupsie by die Rooiwal-suiweringsaanleg te ondersoek, te ondersteun nie.
"Ek het gesien hoe die DA-leiers nêrens te vinde was nie toe die Pyramid-substasie afgebrand het en Hannes nagte lank saam met tegnici gewerk het om elektrisiteit te herstel," sê hy.
"Nou, wanneer daar 'n tussenverkiesing in ons wyk gebeur, is dit skielik asof die DA vir die eerste keer besef dat my wyk, en my gemeenskap, bestaan. Waar was hulle die afgelope paar jaar? Waar was hulle toe ons wyk hulle nodig gehad het?"
Shackleton se bedanking, volgens Mashaba, wys die ware omvang van die DA se mislukking in sy hantering van dié wyk, en vele ander.
"Die feit dat die ondervoorsitter van die DA in Tshwane bereid is om te bedank as lid en as openbare verteenwoordiger van die party vir meer as 14 jaar, wys tot watter mate inwoners deur die DA in die steek gelaat is."
Talle grootkoppe van die DA het die afgelope tyd hulle poste by dié party opgegee ten gunste van 'n pos by ActionSA. Athol Trollip is een van die hoëprofielpolitici wat hom onlangs by Mashaba se party geskaar het.
Volgens Mashaba sal ActionSA in die komende maande nóg 'n hele paar gesoute en opkomende politici as deel van sy party bekendstel.
"Dit is vir my aangenaam om aan Suid-Afrikaners te rapporteer dat ons 'n aantal prominente Suid-Afrikaners van reg oor die politieke spektrum en diegene sonder politieke ervaring het, wat in die komende maande by ActionSA gaan aansluit."
Today, Michael Shackleton, DA Gauteng North Regional Deputy Chairperson, has resigned to join ActionSA.
Michael is 34 & has served as an MP, Gauteng MPL & Tshwane Councillor.
He holds and LLB, Masters in Constitutional & Administrative Law & is studying towards a 2nd Masters. pic.twitter.com/MVqol12nb9
— Herman Mashaba (@HermanMashaba) April 28, 2022
Komitee gaan toesig hou oor rampreaksie
Pasop last fie ANC jou Party infiltreer soos wat met ander gebeur voor jou gebeur het nie.
In ons land sal ons ou nasietjie nooit kan saamstaan nie.
Kyk maar na privaat christen skole, die kerke en politieke partye,
daar is wynig wat nog nie afgestig/afgeskeur het van die oorspronklike
Dit gaan lankal nie meer oor die saak nie. Dit gaan oor geld. Het seker beter offer gekry
Soos die Engelsman sê "And Nothing Of Value Was Lost"
Die gras is altyd groener aan die ander kant……tot dit nie meer is nie. Kom DA kyk wat is verkeerd binne jul party, wie weet miskien is daar redes hoekom mense oorloop na ander.